CELEX: 62012TN0333
Language: da
Date: 2012-07-25 00:00:00
Title: Sag T-333/12: Sag anlagt den 25. juli 2012 — Soltau mod Kommissionen

6.10.2012   
            
            
               DA
            
            
               Den Europæiske Unions Tidende
            
            
               C 303/22
            
         Sag anlagt den 25. juli 2012 — Soltau mod Kommissionen
   (Sag T-333/12)
   2012/C 303/43
   Processprog: tysk
   
      Parter
   
   
      Sagsøger: Christoff Soltau (Adendorf, Tyskland) (ved advokat T. Rosenkranz)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Europa-Kommissionens afgørelse af 14. maj 2012 annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren gjort gældende, at artikel 4, stk. 2, andet led, i forordning (EF) nr. 1049/2001 (1) ikke er til hinder for sagsøgerens krav på aktindsigt i Kommissionens udtalelse, som denne har fremsendt den østrigske Oberster Gerichtshof i henhold til artikel 15, stk. 3, i forordning (EF) nr. 1/2003 (2) inden for rammerne af en kartelretlig sag. Efter sagsøgerens opfattelse finder denne bestemmelse ikke anvendelse på det dokument, der er begæret aktindsigt i, da proceduren for den østrigske ret principielt ikke er omfattet af bestemmelsens beskyttelsesområde. Selv hvis dette skulle være tilfældet, er det omtvistede dokument alligevel ikke omfattet af bestemmelsen, da det ikke er blevet fremlagt af Kommissionen som part. Kommissionens afgørelse kan heller ikke begrundes med beskyttelsen af proceduren i den for EU-Domstolen verserende sag C-681/11, Schenker m.fl. Ganske vist er de forelagte spørgsmål fra den østrigske Oberster Gerichtshof blevet forelagt inden for rammerne af den pågældende kartelretlige sag, men det omtvistede dokument er imidlertid ikke blevet udarbejdet inden for rammerne af den præjudicielle procedure og indholdsmæssigt set vedrører det heller ikke de forelagte spørgsmål.
   
      (1)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).
   
      (2)  Rådets forordning (EF) nr. 1/2003 af 16.12.2002 om gennemførelse af konkurrencereglerne i artikel [101] og [102] [TEUF] (EFT 2003 L 1, s. 1).